Alexei von Lampe

Aleksėjus fon Lampė (, ) (1885 m. liepos 18 d. Virbalyje, Rusijos imperijoje - 1967 m. gegužės 28 d. Paryžiuje, Prancūzija) – baltagvardiečių armijos generolas, Rusijos-Japonijos ir I pasaulinio karo dalyvis. 

Biografija

Gimė 1885 m. liepos 18 d. Virbalyje. Prosenelis buvo karininkas, atvykęs iš Hamburgo ir prisidėjęs prie Rusijos imperijos kariuomenės, vykstant mūšiams su Napoleonu. Šeimoje kalbėjo rusiškai. 

1902 m. baigė Sankt Peterburgo kadetų mokyklą, 1904 m. baigė Sankt Peterburgo karinės technikos ir inžinerijos universitetą. 1904-1905 m. dalyvavo Rusijos-Japonijos kare, kur buvo sužeistas. 1910-1913 m. mokėsi Sankt Peterburgo karo akademijoje. 1912 m. susituokė su Natalija Michailovna, su kuria susilaukė dukros Jevgenijos. 

I pasaulinio karo metu priklausė 18-ajam armijos korpusui, už nuopelnus kare apdovanotas ordinais. 1917 m. išvyko gyventi į Charkovą, kur dirbo laikraščių redaktoriumi. 1918 m. rudenį prasidėjus Rusijos pilietiniam karui, prisidėjo prie baltagvardiečių savanorių armijos, kuriai vadovavo generolas Piotras Vrangelis. 1919 m. lapkritį ir gruodį buvo karinių operacijų štabo viršininkas. 

1920 m. kovo mėnesį, traukdamasis iš Rusijos, atvyko į Konstantinopolį. Tais pačiais metai išvyko į Daniją, kur dirbo generolo Vrangelio kariuomenės atstovu. 1922 m. išvyko gyventi į Berlyną. 1926-1928 m. išleido kelis leidinius apie Rusijos pilietinį karą. 1933 m. Vokietijoje į valdžią atėjus naciams, buvo trims mėnesiams suimtas, bet vėliau paleistas. 1938 m. tapo Vokietijos rusų emigrantų sąjungos vadu. 

Vykstant II pasauliniam karui, aktyviai dalyvavo Rusijos Raudonojo kryžiaus veikloje bei padėjo Rusijos karo belaisviams. 1945 m. vasario 11 d., nenorėdamas būti mobilizuotu į Trečiojo Reicho kariuomenę, iš Berlyno persikėlė į Altenburgą. 1945 m. balandžio 27 d., bėgdamas nuo artėjančios Raudonosios armijos persikraustė į pietų Vokietijos Lindau miestelį, kurį po trijų dienų užėmė sąjungininkai. 

Po karo daug dirbo, kad rusų tautybės žmonės ar buvę TSRS piliečiai nebūtų repatrijuoti į TSRS. 1946-1950 m. gyveno Miunchene. 1950 m. persikraustė gyventi į Paryžių, kur aktyviai dalyvavo Rusijos karinės sąjungos veikloje. 1957 m. tapo šios organizacijos vadovu, kuriai vadovavo iki savo mirties 1967 m. gegužės 28 dienos. Palaidotas Paryžiaus Sainte-Geneviève-des-Bois rusų kapinėse.

Nuorodos

 Biografija I (rus.);
 Biografija II (rus.);
 Biografija III (rus.);
 Biografija IV (rus.) ;
 Biografija V (rus.);
 Knygos Tikinčiųjų kelias aprašas (angl.).

Literatūra

 Главнокомандующий Русской армией генерал барон П. Н. Врангель : К десятилетию его кончины 12/25 апр. 1938 г. : Сб. ст. Под ред. А. А. Фон-Лампе.
 Белое дело. Летопись белой борьбы. Сборник в 7 томах. Берлин, 1926-1927. (Выходил под редакцией Лампе).
 Е.А. Широкова. Генерал А.А. фон Лампе и его дневник : взгляд на военную эмиграцию. // Новый исторический вестник. 2000. № 2. С. 5.
 Е.А. Широкова. Фон Лампе Алексей Александрович (1885-1967). // Новый исторический вестник. 2001. № 3. С. 186-189.
 Цветков В. Ж. Белое дело в России. 1919 г. (формирование и эволюция политических структур Белого движения в России). — 1-е. — Москва: Посев, 2009. — С. 530. — 636 с. — 250 экз. — ISBN 978-5-85824-184-3
 Пятницкий В. И. «Осип Пятницкий и Коминтерн на весах истории», Мн.:Харвест, 2004
 Белое движение. 900 биографий крупнейших представителей русского военного зарубежья./ Р. Г. Шмаглит. — М.: Зебра Е. — 2006
 Рутыч Н. Биографический справочник высших чинов Добровольческой армии и Вооруженных сил Юга России. Материалы к истории Белого движения. М., 2002.

Kategorija:Rusijos imperijos karininkai
Kategorija:Lietuvos vokiečiai
Kategorija:Baltagvardiečiai